Denis Istomin Devis Kubogi, St. Petersburg Open va kelgusidagi rejalari haqida

“12uz” nashri yozishicha, o‘zbekistonlik tennischi Denis Istomin GoTennis.ru portali muxbiriga bergan intervyusida Devis Kubogi nega Toshkentda emas, Namanganda o‘tkazilgani sababi haqida aytib o‘tdi. Tennischi poytaxtdagi ayollar musobaqasi o‘tkaziladigan majmuada ITF talabiga mos keluvchi yopiq maydon mavjud emasligini hamda qumli kort yotqizish imkonini beruvchi majmualar ham yo‘qligini ta’kidlab, Namangandagi sport majmuasi esa yetarlicha tomoshabinlarni sig‘dira olish imkoniga va yaxshi sharoitga ega ekanligini qayd etdi.

Ma‘lumki, shu yilning 5–7-aprel kunlari Namangandagi “Pahlavon” sport majmuasida Devis Kubogi o‘yinlari doirasida O‘zbekiston tennis terma jamoasi Avtraliyani qabul qilgan edi. O‘shanda Avstraliya terma jamoasi sardori Patrik Rafter mehmonxona sharoitlari to‘g‘risida salbiy fikrlar bildirgan edi.
“Avstraliyaliklar noroziligiga kelsak, buning bari bema’nilik. Ular o‘z shaxsiy oshpazi bilan keldi. Avstraliya mehmonxonasi oshxonasida bizning oshpazimizga ruxsat ham berishmaydi. Ular musobaqa arafasidagi bayram dasturxoniga kelmadi, nimadan qo‘rqishdi, bilmayman. Shaxsan men buni yurtimizga, tashkilotchilarga, o‘yinchilarimizga nisbatan hurmatsizlik deb bilaman”, dedi Istomin.
Tennischi, shuningdek, Namangandagi musobaqada hammasi bir xil talab darajasida bo‘lganligini, O‘zbekiston musobaqalarni yuqori saviyada tashkil etishini, kamchiliklar Avstraliyaning o‘zida ham mavjudligini alohida so‘zlab, “Biz Avstraliyaga borganimizda nolimayapmiz-ku!” — deb qo‘shimcha qildi.
Intervyu davomida dunyoning 47-raketkachisi D. Istomin yaqinda Sankt-Peterburg shahrida o‘tkazilgan St. Petersburg Open musobaqasida garchi mag‘lub bo‘lgan bo‘lsa-da, o‘yindan qoniqqanligini, kelgusida ATP reytingining Top-30 taligiga kirish niyatida ekanligini aytib o‘tgan.